**Z A P I S N I K**

 **Sa dvadeset devete - posebne sjednice Skupštine Glavnog grada - Podgorice, održane 12. novembra 2021. godine, sa početkom u 10 časova**

 Sjednicu je otvorio predsjednik Skupštine **dr Đorđe Suhih**, koji je istakao da je ovo posebna sjednica posvećena odborničkim pitanjima. Naglasio je da saglasno članu 53, stav 4 Poslovnika Skupštine, da su osim odborničkih pitanja i odgovora na odbornička pitanja, u sazivu dnevnog reda i četiri predloga akata, odnosno materijala iz nadležnosti Skupštine. Informisao je da su još uvijek na snazi određene mjere uspostavljene u cilju zaštite od COVIDA19, koje nalažu obavezno nošenje maske u zatvorenom prostoru i pozvao odbornike i sve prisutne u sali da poštuju ovu mjeru. Informisao je da će predstavnici medija sjednicu pratiti iz medijske sale na prizemlju, uz obavezu nošenja zaštitnih maski i poštovanje fizičke distance od 2 m i da će televizijske ekipe moći snimati početak sjednice u plenarnoj sali u trajanju od 5 minuta.

 Predsjednik **Suhih** je zatim konstatovao da je u dvije sale prisutno 32 odbornika, tako da postoji kvorum za rad i naglasio da je još pet odbornika najavilo, shodno odredbama člana 93a Poslovnika Skupštine, učestvovanje u radu Skupštine elektronskim putem.

Potom je informisao da je sa dopunskim materijalom za sjednicu dostavljene ostavke odbornica **Marija Radulović** **i Milice Burić** sa Izborne liste "ALEKSA BEČIĆ - DRITAN ABAZOVIĆ - PODGORICA ZA 21. VIJEK - DEMOKRATE - URA" i izvještaji Izborne komisije Glavnog grada o popuni upražnjenih odborničkih mjesta.

 U nastavku rada Skupština je konstatovala prestanak odborničkih mandata odbornicama **Mariji Radulović** **i Milici Burić** sa Izborne liste "ALEKSA BEČIĆ - DRITAN ABAZOVIĆ - PODGORICA ZA 21. VIJEK - DEMOKRATE - URA", zbog podnošenja ostavke i na osnovu Izvještaja Izborne komisije Glavnog grada - Podgorice o popuni upražnjenog odborničkog mjesta, potvrdila mandate odbornicama **Jasni Gajević** **i Anđi Krunić** sa Izborne liste "ALEKSA BEČIĆ - DRITAN ABAZOVIĆ - PODGORICA ZA 21. VIJEK - DEMOKRATE - URA".

 Odsustvo sa ove sjednice najavili su odbornici/e: Mileta Pivljanin, Čel Ismailisufi i Radmila Čagorović.

Predsjednik **Suhih** je obavijestio da su na sjednicu pozvani gradonačelnik Glavnog grada, zamjenici gradonačelnika, glavni administrator, glavni gradski arhitekta, menadžer Glavnog grada, starješine organa uprave, rukovodioci javnih i drugih službi čiji je osnivač Skupština Glavnog grada i predsjednik Savjeta za razvoj i zaštitu lokalne samouprave.

Vezano za sazivanje posebne sjednice, predsjednik **Suhih** je podsjetio da je shodno članu 53 stav 3 Poslovnika Skupštine, na sajtu Skupštine 22. oktobra 2021. godine, objavljeno obavještenje da se odbornička pitanja za ovu sjednicu mogu dostavljati predsjedniku Skupštine elektronskim putem ili u pisanoj formi, preko pisarnice Glavnog grada, najkasnije do 28. oktobra 2021. godine do 15 časova.

 Predsjednik **Suhih** je obavijestio da je za ovu sjednicu 23 odbornika dostavilo ukupno 32 odborničkih pitanja, od kojih su po jedno pitanje gradonačelniku postavili mr Mihailo Anđušić, predsjednik Kluba odbornika ″ZA DOBRO GRAĐANA PODGORICE-POBJEDNIČKA KOALICIJA-MILO ĐUKANOVIĆ″, Boris Mugoša, predsjednik Kluba odbornika Socijaldemokrata, Janko Krstović predsjednik Kluba odbornika Demokrata i Bogdan Božović, odbornik Socijalističke narodne partije, a 28 pitanja je postavljeno starješinama organa uprave i rukovodiocima javnih službi Glavnog grada. Informisao je da su dobijeni odgovori dostavljeni odbornicima elektronskim putem 11. novembra 2021. godine, u propisanom roku.

 Potom je obavijestio da će se zbog kratkog roka između sjednica o Zapisniku sa XXVIII, koja je održana 29.oktobra 2021. godine, odbornici izjasniti na sljedećoj sjednici Skupštine.

Zatim se prešlo na utvrđivanje dnevnog reda.

Predsjednik **Suhih** je istakao da je Prijedlog dnevnog reda odbornicima dostavljen u sazivu sjednice, a materijali u skladu sa članom 61 Poslovnika Skupštine, dok su u dopuni dostavljeni izvještaji nadležnih radnih tijela.

Potom je obavijestio dase u dnevnom redu koriguje naziv tačke **3**,adekvatno nazivu materijala, tako da glasi:

- **tačka 3.** **Prijedlog odluke o lokacijama za postavljanje reklamnih objekata***;*

Nakon obavještenja koja je dao predsjednik **Suhih**, prijedlog za izmjenu dnevnog reda dao je glavni administrator Vuksan Vuksanović, koji je predložio da se treća tačka **Prijedlog odluke o lokacijama za postavljanje reklamnih objekata** izostavi iz dnevnog reda, radi dodatnog sagledavanja spiska lokacija iz prijedloga akta.

Potom se prešlo na izjašnjavanje o prijedlogu za izostavljanje iz dnevnog reda treće tačke.

Skupština je prihvatila prijedlog glavnog administratora Vuksana Vuksanovića za izmjenu dnevnog reda, da se 3. tačka **Prijedlog odluke o lokacijama za postavljanje reklamnih objekata*,*** izostavi iz dnevnog reda (glasalo je 29 odbornika: 29 ″za″)

 Predsjednik **Suhih** je zatim istakao da je sa dopunskim materijalom za sjednicu ***dostavljen Prijedlog odluke o kupovini autobusa iz sredstava Glavnog grada***, radi razmatranja po hitnom postupku.

Potom se prešlo na izjašnjavanje o dopuni dnevnog reda prijedlogom koji je dostavljen po hitnom postupku.

- Skupština je prihvatila prijedlog da se u dnevni red sjednice Skupštine, po hitnom postupku uvrsti ***Prijedlog odluke o kupovini autobusa iz sredstava Glavnog grada*** (glasalo je 29 odbornika: 29 ″za″).

Predsjednik **Suhih** je obavijestio da će se navedeni prijedlog uvrstiti kao prva tačka dnevnog reda, kao i da će ga nadležna radna tijela Odbor za finansije, privredu i razvoj i Odbor za Statut i propise, razmotriti na zajedničkoj sjednici u pauzi zasijedanja Skupštine.

Kako drugih prijedloga za izmjenu dnevnog reda nije bilo, prešlo se na glasanje o inoviranom Prijedlogu dnevnog reda - izostavljena tačka 3 iz saziva i uvrštena jedna tačka po hitnom postupku.

Skupština je, sa 28 glasa ″za″, utvrdila sljedeći -

 **D n e v n i r e d:**

**Odbornička pitanja i odgovori na odbornička pitanja**.

1. Prijedlog odluke o kupovini autobusa iz sredstava Glavnog grada;
2. Prijedlog odluke o davanju saglasnosti na Odluku Odbora direktora Društva sa ograničenom odgovornošću „Vodovod i kanalizacija“– Podgorica, br.22182 od 26.07.2021.godine;
3. Prijedlog odluke o davanju saglasnosti na Odluku Odbora direktora Društva sa ograničenom odgovornošću „Vodovod i kanalizacija“– Podgorica, br.13714 od 29.04.2021.godine;
4. Prijedlog odluke o finansiranju sporta u Glavnom gradu*.*

 **\* \* \***

Zatim se prešlo na rad po utvrđenom redosljedu - **Odbornička pitanja i odgovori na odbornička pitanja**.

Predsjednik **Suhih** je saopštio da će se prvopostavljati pitanja gradonačelniku i podsjetio na poslovničke odredbe koje se odnose na postavljanje odborničkih pitanja.

Potom je na zahtjev **mr Borisa Mugoša**, predsjednika Kluba odbornika Socijaldemokrata prvo pitanje gradonačelniku postavljeno ispred ovog kluba.

1. **mr Borisa Mugoša**, predsjednika Kluba odbornika Socijaldemokrata je postavio sljedeće pitanje gradonačelniku:

*″Koje postojeće socijalne servise ste unaprijedili u ovoj godini, a koje nove ste pokrenuli?″*

Odgovor na postavljeno pitanje dao je gradonačelnik **dr Ivan Vuković**.

 Odbornik **Mugoša** je komentarisao odgovor, a gradonačelnik **dr Ivan Vuković** je odgovorio na komentar.

**2. mr Mihailo Anđušić**, predsjednik Kluba odbornika ″ZA DOBRO GRAĐANA PODGORICE - POBJEDNIČKA KOALICIJA - MILO ĐUKANOVIĆ″ je postavio sljedeće pitanje gradonačelniku:

*″**Poštovani gradonačelniče, svjedoci smo od strane gradske uprave da je u toku realizacija aktivnosti vezanih za posjete mjesnim zajednicama na teritoriji Glavnog grada. Aktivnosti u okviru kojih su organizovani susreti sa građanima prilikom kojih se definišu prioriteti rada za narednu godinu, na području mjesnih zajednica i aktivno učestvuju u kreiranju budžeta. Kakva su neposredna iskustva sa za sada održanih sastanaka, kako s jedne strane ocjenjujete ono što je eventualno zadovoljstvo građana realizovanim aktivnostima i projektima, a kako ono što su njihove sugestije, zahtjevi, ideje vezane za aktuelne probleme i eventualne buduće aktivnosti i projekte u mjesnim zajednicama?″*

Odgovor na postavljeno pitanje dao je gradonačelnik **dr Ivan Vuković**.

Odbornik **Anđušić** je komentarisao odgovor, a gradonačelnik **dr Ivan Vuković** je odgovorio na komentar.

**3. Janko Krstović** predsjednik Kluba odbornika Demokrata je postavio sljedeće pitanje gradonačelniku:

*„Koliko sredstava je Glavni grad isplatio po osnovu tužbi radnika, po osnovu smanjenja zarada, a na osnovu odluke nekadašnjeg gradonačelnika Miomira Mugoše iz maja 2013.godine, koliki je izmos sredstava utrošen na glavnicu samog duga, a koliko na sudske troškove i zatezne kamate“?*

Odgovor na postavljeno pitanje dao je gradonačelnik **dr Ivan Vuković**.

Odbornik **Krstović** je komentarisao odgovor i postavio dopunsko pitanje:

*„Naravno prije samog pitanja obrazložiću zašto pavljam ovakvo pitanje. Obzirom da kao i svaki zaposleni u Glavnom gradu i gradonačelnik Glavnog grada ima obračun zarade koji podliježe određenim koeficijentima, pa me interesuje da li je gospodin Mugoša svojom odlukom smanjio i svoj koeficijent zarade. Takođe da li je nakon što je odluka pala na Ustavnom sudu, odnosno da li je sama odluka postala nevažeća, da li je prihodovao neka sredstva nakon smanjenja nekog koeficijenta, odnosno smanjenja zarade, koliko su ta sredstva iznosila i da li je i on poučen utiscima zaposlenih, tužio Glavni grad, odnosno samog sebe“?*

Gradonačelnik **dr Ivan Vuković** je odgovorio na komentar.

 **4.Bogdan Božović**, ispred kluba Socijalističke narodne partije je postavio sljedeće pitanje gradonačelniku:

*„ Da li gradonačelnik smatra da se na informativnom programu gradske televizije emituje govor mržnje“?*

Odgovor na postavljeno pitanje dao je gradonačelnik **dr Ivan Vuković**.

Odbornik **Božović** je komentarisao odgovor, a gradonačelnik **dr Ivan Vuković** je odgovorio na komentar.

 **\* \* \***

Zatim se prešlo na postavljanje odborničkih pitanja starješinama organa uprave i rukovodiocima javnih službi.

**1.** Odbornik **dr Jovan Rabrenović** je postavio sljedeća pitanja:

1. *″Koliki je tačan broj spomenika kulture, pokretnih i nepokretnih čiji je status utvrđen i koji sada imaju status kulturnog dobra? Da li postoje planovi za valorizaciju njihove kulturne vrijednosti ? Koliko je ovih spomenika do sad valorizovano u skladu sa važećim zakonom?*

 *Zašto je dio antičkog nalazišta Duklja na kojem postoji kamena osnova klasične antičke crkve zapušten i prepušten vandalima. Ovaj devastirani crkveni objekat nalazi se van ograđenog i zaštićenog dijela samog nalazišta i nema ništa manji značaj od ostatka građevina na prostoru Duklje . Kada će se ovaj dio zaštiti i sačuvati od daljeg propadanjakako bi se, nadamo se uskoro, cijelo nalazište valorizovalo i obnovilo, kako bi generacije koje dolaze imale sačuvan barem djelić istorije čiji smo sastavni dio svi na prostoru današnje Crne Gore?″*

Odgovor na postavljeno pitanje dala je **Ana Medigović**,sekretarka Sekretarijata za kulturu i sport.

Odbornik **Rabrenović** je komentarisao odgovori postavio sljedeće ***dopunsko pitanje:***

*„Moje dopunsko pitanje bi se odnosilo na nešto što ne smatram da je direktno vezano za spomenike kulture, čak ne smatram da muje uopšte mjesto u Glavnom gradu, ali eto igrom slučaja je tu. Odnosi se na spomenik Karađorđu, koji se nalazi u istoimenom parku, a valjda u neposredno jblizini istoimene ulice. Volio bih da mi vaš sekretarijat, ako postoji pisani dokument u narednom periodu dostavi na osnovu kojih kriterijuma i kako je taj spomenik zavrijedio da bude postavljen na tom lokalitetu u samom centru Podgorice. Znači koji su bili kriterijumi, ko je predložio to i po čijem se kako bi rekli nalogu to uradilo, tim prije što je to čovjek koji apsolutno nikakve veze sa Crnom Gorom nema. Naprotiv, ne vidim ijedan razlog kvalitetan zbog kojih bi se neko poput takve osobe nalazio na jednom od centralnih mjesta u Podgorici. Trebaju mi argumenti pisani zašto je to urađeno i ko je to uradio i zašto je upravo na tom mjestu taj spomenik. Imamo prosto danas nešto što je porazna činjenica da takvi bizarni likovi poput Karađorđa se nalaze u centru Podgorice, a da ljudi ili čitavi događaji iz Crnogorskog svijeta istorije nijesu na način valorizovani kroz postavljanje spomen obilježja na teritoriji Glavnog grada. Svjesni smo da u samoj Podgorici ima desetine, da ne kažem stotine ličnosti koje zavređuju upravo tu lokaciju ili neku drugu na teritoriji Glavnog grada i koji moraju biti sačuvani od zaborava jer vrijeme prolazi, mi zaboravljamo, pamćenje je kratko, a jedino kroz taj vid možemo sačuvati njihova imena i djelo za sledeće generacije. Mogu navesti par primjera, ono što pokušavamo da osvijetlimo u zadnjih tridesetak godina. To je Božićna pobuna, Božićni ustanak, stradanje svih Crnogoraca i Crnogorki naravno. Tu mislim u nacionalnom smislu kroz period okupacije od strane srpskih trupa i svega onog što se dešavalo, ubijanja preko 5-6 hiljada ljudi u tom periodu. Mislim da su ti ljudi zavrijedili i njihove porodice i njihova žrtva spomen obilježje i način da se sačuvaju od zaborava, da ne moramo stalno potezati ove priče da bi podsjećali ljude na ono što se dešavalo u istoriji Crne Gore, a što apsolutno izgleda mi nijesmo doživjeli kao nešto što je bitno ili želimo da ono što je urađeno kao velika žrtva psotojanja ove države prikrijemo i sakrijemo od generacija koje dolaze“.*

1. *″Koji su razlozi kašnjenja radova na nekim od ključnih kapitalnih infrastrukturnih radova, poput završetka Zmaj Jovinog i Bulevara Veljka Vlahovića, bulevara od raskrsnice Cetinjskog i Nikšićkog puta do Komanskog mosta, zatim izgradnje Bulevara na Zlatici do kružnog toka đe je skretanje za auto-put”, kao i vrtića u Bloku 6 i rekonstrukciji OŠ Vladimir Nazor u Maslinama? Da li će protiv odgovornih za ovakvu nebrigu i zapostavljanje kapitalnih projekata Glavnog grada Podgorica, biti podnijete krivične prijave i da li pravni zastupnik grada pokrenuo proces pred nadležnim organima zbog nepoštovanje ugovora i svjesnog ugrožavanja života građana Podgorice?″*

Odgovor na drugo pitanje dao je **Srđan Raičević**, izvršni direktor Agencije za izgradnju i razvoj Podgorice d.o.o.

Odbornik **Rabrenović** je komentarisao odgovor i postavio sljedeće ***dopunsko pitanje:***

*″* *Da li je bilo komunikacije između predstavnika Vlade Crne Gore, Direkcije za saobraćaj i ostalih nadležnih državnih institucija sa Glavnim gradom, odnosno sa Agencijm zaizgradnju Podgorice, kada su u pitanju predloženi projekti i da li je bilo, ako je bilo kontakta sa njihove strane, da li je bilo obećanja ili rokova u kojima oni namjeravaju da izvrše svoj dio ugovornih obaveza prema Glavnom gradu, a prije svega prema građanima Glavnog grada i prema građanima Crne Gore?“*

Odgovor na postavljeno pitanje dao je **Srđan Raičević**, izvršni direktor Agencije za izgradnju i razvoj Podgorice d.o.o.

**2.** Odbornik **mr Stefan Ćulafić** je postavio sljedeća pitanja:

1. *″Glavni grad Podgorica je u saradnji sa GIZO-om 2019.godine započeo aktivnosti na izradi Plana održive urbane mobilnosti, koju je u februaru 2020.godine usvojio na Skupštini Glavnog grada. Usvajanje plana održive urbane mobilnosti za period od 2020 – 2025 godine predstavlja trenutak novog pristupa u planiranju saobraćaja našem gradu , koji kreira sadržaj po mjeri građana.*

*Molim vas da mi odgovorite, da li ste zadoovljni primjenom Plana urbane održive mobilnosti u 2021.godini, sa posebnim osvrtom na stanje u javnom gradskom prevozu u Glavnom gradu i koje su konkretne akcije koje kroz njegovu primjenu možemo očekivati u 2022.godini?″*

Odgovor na postavljeno pitanje dala je **Lazarela Kalezić**, sekretarka Sekreatarijata za saobraćaj.

Odbornik **Ćulafić** je komentarisao odgovor.

**3.** Odbornik **Stefan Šaponjić** je postavio pitanje:

*„Koliko je gradska uprava, odnosno kolikoje izgrađeno saobraćajnica, koliko je kilometara saobraćajnica građeno na teritoriji Zabjela?“*

Odgovor na postavljeno pitanje dao je **Srđan Raičević**, izvršni direktor Agencije za izgradnju i razvoj Podgorice d.o.o.

Odbornik **Šaponjić** je komentarisao odgovor.

**4.** Odbornik **Vladan Arsović** je postavio sljedeća pitanja:

1. *„Imajući u vidu odgovor na odborničko pitanje od 27.12.2020.godine od strane Agencije za izgradnju i razvoj Podgorice, vezano za rekonstrukciju ulice VII Omladinske brigade u Momišićima, interesuje me sledeće: Šta se konkretno preduzelo po pitanju elaborata eksproprijacije, odnosno kada građani spomenute ulice mogu očekivati početak rekonstrukcije?“*

Odgovor na postavljeno pitanje dao je **Srđan Raičević**, izvršni direktor Agencije za izgradnju i razvoj Podgorice d.o.o.

1. “*U prethodnom periodu svjedoci smo krajnje neozbiljnog odnosa Vlade Crne Gore prema Glavnom gradu u pogledu ključnih infrastrukturnih projekata koji imaju za cilj poboljšanje kvaliteta života svih građanki i građana Podgorice. Da li je uprava Glavnog grada u međuvremenu dobila tražene odgovore vezano za realizaciju izgradnje dva bulevara na Starom Aerodromu? Naime, riječ je o Bulevaru Veljka Vlahovića i Zmaj Jovinom bulevaru.”*

Odgovor na postavljeno pitanje dao je **Srđan Raičević**, izvršni direktor Agencije za izgradnju i razvoj Podgorice d.o.o.

1. Odbornica **Ana Krivokapić** je postavila sljedeće pitanje:

*“U kojoj fazi su izrade urbanističkih planova za područje Gornje Gorice i kada se može očekivati usvajanje DUP-a za Sadine?”*

Odgovor na postavljeno pitanje dao je **Miljan Barović**,sekretar Sekretarijata za planiranje prostora i održivi razvoj.

Odbornica **Krivokapić** je komentarisala odgovor.

 **6.** Odbornica **Irma Nišić**  je postavila sljedeće pitanje:

*“Šta Glavni grad, odnosno ‘’Parking servis’’ d.o.o, radi na izgradnji novih kapaciteta za parkiranje  kao i na unapređenju postojećih kapaciteta?“*

Odgovor na postavljeno pitanje dao je **Nusret Canović**, izvršni direktor ″Parking servis Podgorica″ d.o.o. Podgorica.

Odbornica **Nišić** je komentarisala odgovor.

 **7.** Odbornica **Nina Vukčević**  je postavila sljedeća pitanja:

*1) Šta se dešava sa Ugovorom o realizaciji kapitalnog projekta koji se odnosi na izvođenje radova u okviru kompleksa tamnica Jusovača u cilju uspostavljanja Kreativnog haba za razvoj ICT-a? Kada možemo očekivati da će krenuti rekonstrukcija Jusovače?*

Odgovor na postavljeno pitanje dala je **Ana Medigović**,sekretarka Sekretarijata za kulturu i sport.

1. *“Šta se dešava sa urbanističkim planom za Drač? Da li moženo očekivati da isti bude dostavljen mještanima Drača na sugestije, prije usvajanja?”*

Odgovor na drugo pitanje dao je **Miljan Barović**,sekretar Sekretarijata za planiranje prostora i održivi razvoj.

 **8.** Odbornik **Janko Krstović** je postavio sljedeće pitanje:

*“Rješenjem ‘’Čistoća’’ d.o.o. Podgorica br. 979/9 od 26.01.2018. godine utvrđeno je da se Gaši Fadilju, bivšem zaposlenom u ovom privrednom društvu rješava stambeno pitanje davanjem u zakup stana površine 35 m2, oznake S5, sobnost 9, spratnost P4, koji se nalazi na katastarskoj parceli 2090/1165 iz LN 724, PD83, KO Podgorica.*

*Stavom II rješenja navedeno je da će se sa Gaši Fadiljom zaključiti ugovor o zakupu stana, kojim će se precizirati uslovi korišćenja stana i visina zakupnine.*

*Rješenje je potpisala izvršna direktorica Daca Popović i protiv rješenja se nije mogao podnijeti prigovor.*

*Kako do dana podnošenja ovog pitanja Gaši Fadilj nije omogućeno da koristi stan koji mu je trebalo Rješenjem ‘’Čistoća’’ d.o.o. biti predat u zakup, tražim da me informišete koji su to razlozi zašto i zbog čega nije došlo do realizacije ovog rješenja.*

*Posebno imajući u vidu da Gaši Fadilj sa svojom porodicom nema na bilo koji drugi način riješeno stambene pitanje.”*

Odgovor na postavljeno pitanje dao je **Andrija Čađenović**, izvršni direktor ″Čistoća″ d.o.o. Podgorica.

Odbornik **Krstović** je komentarisao odgovor, a **Andrija** **Čađenović,** odgovorio na komentar i dao dodatna pojašnjenja.

**9**.Odbornica **mr Ksenija Aranitović** je postavila sljedeće pitanje:

*“U kojoj fazi je implementacija Ugovora o realizaciji kapitalnog projekta koji se odnosi na izvođenje radova u okviru kompleksa Tamnica Jusovača, a koji je potpisan sa Vladom Crne Gore?”*

Odgovor na postavljeno pitanje dala je **Ana Medigović**,sekretarka Sekretarijata za kulturu i sport.

Odbornica **Aranitović** je komentarisala odgovor.

**10. Odbornik mr Andrija Klikovac** je postavio sljedeće pitanje:

*“Kako ocjenjujete trenutno stanje finansija u Glavnom gradu u 2021. godini, očekujete li dodatni rast prihoda u 2022. godini i koji su potencijalni izazovi za finansije Glavnog grada do kraja godine i 2022. godini?*

*S obzirom da je uskoro rok za donošenje državnog budžeta i izradu njegovog kapitalnog dijela da li je Vlada CG i Ministarstvo finansija i socijalnog staranja uputilo upite za potrebno Podgorice i vezi kapitalnih projekata koji bi se našli u kapitalnom dijelu državnog budžeta? “*

 Odgovor na postavljeno pitanje dala je **mr Snežana Popović**, sekretarka Sekretarijata za finansije.

Odbornik **Klikovac** je komentarisao odgovor.

**11.** Odbornica **Tanja Džankić** je postavila sljedeća pitanja:

1) *Da li će Glavni grad zvanično dobiti prikladnu salu za vjenčanja, da li možemo očekivati regulisanje pitanja prevoza odbornika i matičara koji obavljaju vjenčanja na teritoriji Glavnog grada, kao i koliko je Glavni grad prihodovao u 2018, 2019, 2020 i 2021. godini po osnovu taksi za vjenčanja?*

 Odgovor na postavljeno pitanje dala je **Dragica Milačić**, sekretarka Sekretarijata za lokalnu samoupravu

Odbornica **Džankić** je komentarisala odgovor i postavila sljedeće dopunsko pitanje:

*’’Želim samo da mi objasnite zbog čega onda mladenci plaćaju naknadu za takse i odlazak matičara do samog restorana 100 eura, kada nemaju obezbijeđen prevoz.’’*

 Odgovor na postavljeno dopunsko pitanje dala je **Dragica Milačić**, sekretarka Sekretarijata za lokalnu samoupravu.

2) *Koliko se poslovnih prostora nalazi u vlasništvu Glavnog grada, dati pojedinačno njihove tačne lokacije i kvadraturu? Koliko je pomenutih poslovnih prostora trenutno neiskorišćeno?*

Odgovor na drugo pitanje dao je **Srđan Raičević**, izvršni direktor Agencije za izgradnju i razvoj Podgorice d.o.o.

Odbornica **Džankić** je komentarisala odgovor i postavila sljedeće dopunsko pitanje:

*‘’Da li je moguće da ama baš nijedan od tih 35 poslovnih prostora koji trenutno nisu iskorišteni, nisu odgovarali kapacitetu Puteva, pošto vidim da oni u uzeli neke druge poslovne prostore koji nisu uopšte u vlasništvu Glavnoga grada i plaćaju naknadu za to?To je jedno potpitanje: I interesuje me u kakvom su stanju nalaze ti poslovni prostori i da li je moguće ako su već neiskorišteni da se dadu nekim mladim preduzetnicima uz neke povoljnije uslove eto da se na neki način iskoriste?’’*

Odgovor na postavljeno dopunsko pitanje dao je **Srđan Raičević**, izvršni direktor Agencije za izgradnju i razvoj Podgorice d.o.o.

**12.** Odbornica **Ivana Bojović** je postavila sljedeća pitanja:

1. *“Rok za završetak radova u ul. Sava Lubarde i Spasa Nikolića u Staroj Varoši je mjesec oktobar 2021. godine. S obzirom na to da je kraj mjeseca i da radovi još uvijek traju, a nije moguće da budu završeni u predviđenom roku, molim vas da mi dostavite odgovor koja firma izvodi radove, zbog čega pomenute ulice nijesu završene u predviđenom roku, koji su razlozi kašnjenja radova, da li će planirani iznos za rekonstrukciju biti uvećan ili će ostati na planiranom nivou, kao i to da li će izvođač radova plaćati određene penale zbog kašnjenja?”*

Odgovor na postavljeno pitanje dao je **Srđan Raičević**, izvršni direktor Agencije za izgradnju i razvoj Podgorice d.o.o.

Odbornica **Bojović** je komentarisala odgovor.

*2) Da li Glavni grad ima u planu rekonstrukciju nadvožnjaka prema aerodromu Podgorica, ako planira, molim vas da mi saopštite datum početka rekonstrukcije?*

Odgovor na drugo pitanje dao je **Srđan Raičević**, izvršni direktor Agencije za izgradnju i razvoj Podgorice d.o.o.

Odbornica **Bojović** je komentarisala odgovor.

 **13. Odbornik Mitar Vuković**  je postavio sljedeće pitanje:

*“Gradnja zgrade Gradskog pozorišta otpočeta je u oktobru 2016. godine.*

*Obzirom na činjenicu da jos uvijek gradjani Podgorice i ostalih gradova nijesu u mogućnosti da prisustvuju predstavama zbog prolongiranja datuma svečanog otvaranja, pozeljno je predstaviti precizne podatke kada će pomenuta zgrada biti završena kao i koliko su do sada iznosili troškovi izgradnje, kao i koliko sredstava će biti utrošeno do konačnog otvaranja, zato vas molim da mi dostavite odgovore na postavljeno pitanje?”*

Odgovor na postavljeno pitanje dao je **Srđan Raičević**, izvršni direktor Agencije za izgradnju i razvoj Podgorice d.o.o.

Odbornik **Vuković**  je komentarisao odgovor.

 **14*.*** Odbornica **Marija Pavićević** je postavila sljedeća pitanja:

*1) Interesuje me da li se vozila koja se nalaze u vlasništvu Glavnog grada koriste van radnog vremena, da li na putnim ispravama postoje podaci o potrošnji goriva, i pređenoj kilometraži, kao i koliko je vozila, koja se nalaze u vlasništvu Glavnog grada, van upotrebe.*

Odgovor na postavljeno pitanje dao je **Jovan Đurišić**, pomoćnik direktora Službe za zajedničke poslove.

Odbornica **Pavićević** je komentarisala odgovor i postavila sljedeće dopunsko pitanje:

*’’Da li postoji mogućnost da od Službe za zajdničke poslove da dobijem ukoliko ude potrebno tu evidenciju, s obzirom da po Pravilniku imate pravo da koristite van radnog vremena, nego samo me interesuje, da li postoji mogućnost da dođem do tih podataka?“*

Odgovor na dopunsko pitanje dao je **Jovan Đurišić**, pomoćnik direktora Službe za zajedničke poslove.

1. *Interesuje me koliko je isplaćeno jednokratnih novčanih pomoći fizičkim licima u 2020. i 2021. godini. Molim da mi dostavite tabelarni prikaz po mjesecima, imena pojedinaca, kao i osnov po kome su isplaćena sredstva. Takodje, interesuje me koliko je isplaćeno sponzorstava u 2020. i 2021 godini, u kom iznosu, kojim privrednim subjektima, i po kojim kriterijumima.*

Odgovor na drugo pitanje dao je **Ivan Terzić**, sekretar Sekretarijata za socijalno staranje.

Odbornica **Pavićević** je komentarisala odgovor i postavila sljedeće dopunsko pitanje:

*’’Koliko je gradonačelnik dao iz tekuće rezerve za ove potrebe, i interesuje me, ja znam da ne možete zbog zaštite ličnih podataka dati imena, ali da li postoji mogućnost da znamo u kojem iznosu su sredstva obezbjeđena, odnosno podijeljena, da li je to za liječenje za školovanje, po kom osnovu su sredstva najviše ovaj dodjeljivana?’’*

Odgovor na dopunsko pitanje dao je **Ivan Terzić**, sekretar Sekretarijata za socijalno staranje.

**15.** Odbornik **Boško Kovačević** je odustao od odgovora na prvo pitanje jer je odbornica Tanja Džankić postavila slično pitanje na koje je dobijen odgovor u pisanoj formi. Ovo pitanje je glasilo:

1. *“Molim vas da dobijem spisak opštinske imovine, tj. nekretnina u vlasništvu Glavnog grada i koliko se po raznim osnovama daje za zakupe?”*
2. *“Da li je Glavni grad naručivao istraživanje javnog mnjenja, od kojih firmi i koliko su koštala ta istraživanja?”*

Odgovor na drugo pitanje dala je **Ivona Međedović**, rukovoditeljka službe za ostvarivanje izvršne funkcije gradonačelnika.

Odbornik  **Kovačević** je komentarisao odgovor, i tom prilikom postavio pitanje odborniku iz kluba ″ZA DOBRO GRAĐANA PODGORICE-POBJEDNIČKA KOALICIJA-MILO ĐUKANOVIĆ″, što je bio povod za proceduralnu reakciju odbornika **mr Stefana Ćulafića,** koji je u svom javljanju ukazao da se time krše odredbe Poslovnika Skupštine.

Predjsednik **Suhih** se saglasio sa ovakvom ocjenom, nakon čega jeuslijedilo proceduralno reagovanje odbornika **Janka Krstovića.**

 **16.** Odbornica **Ljiljana Maraš**  je postavila sljedeća pitanja:

1. *“Koje kompanije koje rade u ime i za račun ,,Putevi,,doo pa samim tim i za interes Glavnog grada, su pobjednice tendera za nabavku bitumena od 2018. do polovine 2021. god. i što ih je za to preporučilo?”*

Odgovor na postavljeno pitanje dala je **Branka Aničić** predstavnik ’’Puteva’’ d.o.o.

Odbornica **Maraš**  je komentarisala odgovor.

1. *“Odakle se nabavlja bitumen za izgradnju lokalnih puteva,po kojoj cijeni i koja vrsta bitumena se koristi za lokalne puteve?”*

Odgovor na drugo pitanje dala je **Branka Aničić** predstavnik ’’Puteva’’ d.o.o.

Odbornica **Maraš**  je komentarisala odgovor.

 **17.** Odbornik **Ranko Milić,** je postavio pitanje:

*“Ko finansira rad Gradske televizije i sa čijim novcem?”*

Odgovor na postavljeno pitanje dala je **Ana Medigović**, sekretarka Sekretarijata za kulturu i sport.

Odbornik **Milić** je komentarisao odgovor.

 **\* \* \***

Zbog odsustva odbornika sa sjednice Skupštine, nijesu saopštavani odgovori na odbornička pitanja koja su postavili sljedeći odbornici:

**Slobodan Bošković**:

1. *“Kad se očekuje rekonstrukcija ulice Branka Ćopića na potezu od podvožnjaka do pružnog prelaza u Zagoriču?”*
2. “*Informacija o planiranom vrtiću na Zlatici.”*

**Radmila Čagorović**:

*“Šta je sa izgradnjom zgrade Gradskog pozorišta, dokle se stiglo sa radovima i kada će ista početi služiti svrsi?*

*Gradsko pozorište kao institucija postoji već dugi niz godina i vjerujem da je jedina koja i kao “podstanar” opstaje zahvaljujući svom radu i pregalaštvu. Predstave Gradskog pozorišta su gledane ne samo u Glavnom gradu gdje nastupaju u salama KIC-a, već su prepoznate i širom regiona. Dakle, nije riječ o njihovom kvalitetu rada, riječ je o tome da zaslužuju svoj prostor, svoju zgradu, koja se, evo, gradi kao Skadar na Bojani.*

*Želim objašnjenje i obrazloženje, naravno u ime građana, u čemu je problem, šta je i gdje je zakočilo i koji ste sada datum odredili za konačno otvaranje Gradskog pozorišta, s obzirom da ste već nekoliko puta najavljivali završetak radova, ali je svaki rok probijen*.”

**\* \* \***

Predsjednik **Suhih** je saopštio da su ovim iscrpljena pitanja koja su postavili prisutni odbornici i dati odgovori na pitanja i dao kratku pauzu od 5 minuta.

**\* \* \***

Skupština je nastavila rad u 14:15 časova.

Zatim se prešlo na rad po utvrđenom redosljedu.

U vezi sa **PRVOM TAČKOM** dnevnog reda - **Prijedlog odluke o kupovini autobusa iz sredstava Glavnog grada**, stavove nadležnih odbora, koji su u pauzi zasijedanja Skupštine razmotrili prijedlog odluke,saopštila je izvjestilac **mr Ksenija Aranitović**, predsjednica Odbora za Statut i propise.

 Dopunsko obrazloženje je dao predstavnik predlagača **Vuksan Vuksanović,** glavni administrator.

Po ovoj tački dnevnog reda diskutovali su: **mr Mihailo Anđušić**, u ime Kluba odbornika ″ZA DOBRO GRAĐANA PODGORICE - POBJEDNIČKA KOALICIJA - MILO ĐUKANOVIĆ″ i gradonačelnik **dr Ivan Vuković**.

Nakon izlaganja gradonačelnika **dr Ivana Vukovića,** proceduralno je reagovao odbornik **Mitar Vuković** i pozvao odbornike iz kluba Demokrata da napuste sjednicu. Za riječ se javio odbornik Ranko Milić kako bi saopštio da će i on napustiti sjednicu iz solidarnosti sa odbornicima Demokrata.

U nastavku sjednice, u raspravi po ovoj tački dnevnog reda, učestvovali su predsjednik **Suhih** i odbornici: **mr Andrija Klikovc, Stefan Šaponjić, mr Stefan Ćulafić, mr Borisa Mugoša i dr Jovan Rabrenović.**

Nakon završetka rasprave, predsjednik **Suhih** je saopštio da će se, saglasno članu 91 Poslovnika, o svakoj tački dnevnog reda Skupština izjasniti nakon završenog pretresa po svim tačkama utvrđenog dnevnog reda, po redosljedu razmatranja.

U vezi sa **DRUGOM** **TAČKOM** dnevnog reda - **Prijedlog odluke o davanju saglasnosti na Odluku Odbora direktora Društva sa ograničenom odgovornošću „Vodovod i kanalizacija“– Podgorica, br.22182 od 26.07.2021.godine,** nije bilo diskusija odbornika.

U vezi sa **TREĆOM TAČKOM** dnevnog reda - **Prijedlog odluke o davanju saglasnosti na Odluku Odbora direktora Društva sa ograničenom odgovornošću „Vodovod i kanalizacija“– Podgorica, br.13714 od 29.04.2021.godine**, nije bilo diskusija odbornika.

U vezi sa  **ČETVRTOM TAČKOM** dnevnog reda - **Prijedlog odluke o finansiranju sporta u Glavnom gradu**, dopunsko obrazloženje je dala predstavnica predlagača **Ana Medigović**,sekretarka Sekretarijata za kulturu i sport.

Po ovoj tački dnevnog reda diskutovao je odbornik **Vladan Arsović**.

**\* \* \***

Nakon toga, predsjednik **Suhih** je konstatovao da je završena rasprava o svim tačkama dnevnog reda i pozvao odbornika da zauzmu svoja mjesta radi glasanja.

**\* \* \***

Potom se prešlo na izjašnjavanje po redosljedu po kojem je vođena rasprava.

- Skupština je usvojila **Prijedlog odluke o kupovini autobusa iz sredstava Glavnog grada**. (glasalo je 34 odbornika: 34 ″za″)

- Skupština je usvojila **Prijedlog odluke o davanju saglasnosti na Odluku Odbora direktora Društva sa ograničenom odgovornošću „Vodovod i kanalizacija“– Podgorica, br.22182 od 26.07.2021.godine**. (glasalo je 33 odbornika: 33 ″za″)

- Skupština je usvojila **Prijedlog odluke o davanju saglasnosti na Odluku Odbora direktora Društva sa ograničenom odgovornošću „Vodovod i kanalizacija“– Podgorica, br.13714 od 29.04.2021.godine**(glasalo je 34 odbornika: 34 ″za″)

- Skupština je usvojila **Prijedlog odluke o finansiranju sporta u Glavnom gradu**. (glasalo je 34 odbornika: 34 ″za″)

Sa ovim je dnevni red sjednice iscrpljen.

Sjednica je zaključena u 16:15 časova.

 **S E K R E T A R, PREDSJEDNIK SKUPŠTINE,**

 **Veselin Vukčević dr Đorđe Suhih**